MFEC ทุ่มงบราว 12 ลบ. ตั้งบ.ย่อยใหม่ “ดาต้า คาเฟ่” ลุยธุรกิจที่ปรึกษาฯ
MFEC ทุ่มงบราว 12 ลบ. ตั้งบ.ย่อยใหม่ "ดาต้า คาเฟ่" ลุยธุรกิจที่ปรึกษา วิจัย วิเคราะห์ข้อมูล คาดดำเนินการแล้วเสร็จภายในเดือนนี้
17 ส.ค. 2560

บริษัท เอ็ม เอฟ อี ซี จำกัด (มหาชน) หรือ MFEC ระบุว่า ที่ประชุมคณะกรรมการบริหาร วันที่ 16 ส.ค.60 ได้มีมติอนุมัติให้บริษัทลงทุนในธุรกิจใหม่ โดยจัดตั้งเป็นบริษัทย่อย 1 แห่ง ในนาม “บริษัท ดาต้า คาเฟ่ จำกัด” บริษัทฯจะถือหุ้นในสัดส่วน 59.9% ของทุนจดทะเบียน  20,000,000 บาท คิดเป็นมูลค่า 11,980,000 บาท โดยคาดว่าจะดำเนินการเข้าร่วมทุนแล้วเสร็จภายในเดือนส.ค.นี้
โดยบริษัท ดาต้า คาเฟ่ จำกัด มีวัตถุประสงค์ให้บริการเป็นที่ปรึกษา วิจัย วิเคราะห์ข้อมูลทางธุรกิจทุกประเภททุกรูปแบบเพื่อประโยชน์ในการขยายตลาดและต่อยอดทางธุรกิจ และให้บริการพัฒนาฝึกอบรมและรับรองมาตรฐานบุคลากรด้านเทคโนโลยีสารสนเทศ และด้านอื่นๆที่เกี่ยวกับระบบเทคโนโลยีสารสนเทศหรือคอมพิวเตอร์
ทั้งนี้ สำหรับการลงทุนในบริษัทแห่งใหม่ ไม่ได้เป็นการดำเนินธุรกิจที่ซ้ำซ้อนกับกลุ่มธุรกิจเดิม แต่จะเป็นการเอื้อประโยชน์ทางธุรกิจและทำให้บริษัทฯ ได้รับผลกำไรจากการลงทุนเพิ่มขึ้น